**Kirkkonummen (uusi) kaapelitorni** on 185 metriä korkea torni, jonka kaapelivalmistaja Prysmian Group rakentaa Pikkalan teollisuusalueelle Kirkkonummelle. Se nousi harjakorkeuteensa joulukuussa 2023 ja otti paikan Suomen korkeimpana rakennuksena. Torni on tarkoitus ottaa tuotantokäyttöön vuonna 2025.

Määritelmä ja käyttötarkoitus
-----------------------------

Torni luokitellaan rakennukseksi, sillä se on erillinen, sijaintipaikalleen kiinteästi rakennettu ja omalla sisäänkäynnillä varustettu rakennelma, joka sisältää eri toimintoihin tarkoitettua, katettua ja ulkoseinin eristettyä tilaa. Monia muita teollisuuskäytön rakennelmia, kuten savupiippuja, mastoja ja nostureja ei tästä syystä luokitella rakennuksiksi. Tornin pääasiallinen käyttötarkoitus on merikaapelien valmistus, ja sen huipulle tulee mahdollisesti ylätasanne, jossa olisi yrityksen koulutus- ja neuvottelutiloja.

Tornia tarvitaan suurjännitteisten kaapelien pinnoitukseen eli vulkanointiin, joka on tehtävä pystysuorassa. Mitä korkeampi tuotantotorni on, sitä pidempiä yhtenäisiä kaapeleita voidaan tuottaa. Alueella sijaitsee vanha 75 metriä korkea torni, joka valmistui vuonna 1974. Prysmian on kertonut tehtaan 100 miljoonan euron laajennushankkeen tuovan 100–120 uutta työpaikkaa, ja kasvattavan kaapeleiden tuotantokapasiteettia 400 kilometriä vuodessa.

Rakennuslupa ja valitukset
--------------------------

Prysmian Group haki kaapelitornille rakennuslupaa marraskuussa 2022, ja Kirkkonummen rakennus- ja ympäristölautakunta hyväksyi sen tammikuussa 2023. Rakennustyöt käynnistyivät samana vuonna. Rakennuslupa määrittää monen muun asian ohella, että tornin värin tulee olla harmaa, jotta se sopii ympäristöönsä ja profiloituu selkeästi teollisuusrakennukseksi. Huipulle tulevien yhtiön kylttien täytyy olla myös maltillisia, eikä niitä saa valaista.

Helsingin hallinto-oikeus hylkäsi vuoden 2023 maaliskuussa kaksi valitusta rakennusluvasta. Valitukset liittyivät tornin korkeuteen. Lupahakemukseen liittyvän selvityksen mukaan tornin korkeus on perusteltua tuotantoprosessin sitä vaatiessa. Prysmian aikoo rakentaa tornin nopeaan tahtiin, ja se ilmoitti antaneensa Kirkkonummen kunnalle 2 miljoonan euron vakuuden siltä varalta, että rakennuslupa olisi hylätty.

Lähteet
-------

1. 1 2 3  Maailman suurin kaapelin­valmistaja rakentaa Suomen korkeinta rakennusta, ja pian sadat saavat uuden työ­paikan *Helsingin Sanomat*. Viitattu 17.11.2023.
2. 1 2 3  Kirkkonummen 185-metriseen torniin suunnitellaan vierailumahdollisuutta *Yle Uutiset*. Viitattu 10.2.2023.
3. 1 2  Tältä näyttää Kirkkonummelle rakennettava torni – korkeampi kuin Näsinneula *Iltalehti*. Viitattu 26.3.2023.
4. ↑  Suomen korkeimpien rakennusten lista on menossa uusiksi i *MTV Uutiset*. Viitattu 10.2.2023.
5. ↑  Kirkkonummelle nousee Suomen korkein rakennus *Helsingin Sanomat*. Viitattu 10.2.2023.
6. ↑  Paula Tiainen: Tämä torni on nyt Suomen korkein rakennus – sen sisällä tehdään kaapelia, jota tarvitaan ympäri maailman *Yle Uutiset*.  21.12.2023. Yleisradio. Viitattu 22.12.2023.
7. ↑  Tältä näköalatasanteelta voi katsella todella kauas *Länsiväylä*. Viitattu 10.2.2023.
8. ↑  Paavo Rantalainen: Suomen korkein rakennus sai luvan – rakentaminen voi alkaa heti *Länsiväylä*.  1.2.2023. Viitattu 25.3.2023.
9. ↑  Pikkalan uuden kaapelitornin rakennuslupahakemus jätetty ja havainnekuvat julkaistu *Prysmian Group Finland*. Viitattu 10.2.2023.
10. ↑  Kirkkonummen kunta hyväksyi Prysmian Groupin uuden kaapelinvalmistustornin rakennuslupahakemuksen *Prysmian Group Finland*. Viitattu 10.2.2023.
11. ↑  Tänne rakennetaan Suomen korkein rakennus *Vantaan Sanomat*. Viitattu 10.2.2023.
12. ↑  Suomen korkeinta tornia Kirkkonummelle rakentava kaapeliyhtiö ottaa jättiriskin: Valmis purkamaan 185-metrisen rakennuksen, jos lupaa ei tule *Länsiväylä*. Viitattu 27.3.2023.